**Balatonberény Község Önkormányzata Képviselő-testületének .../.... (...) önkormányzati rendelete**

**a községi strand működéséről szóló 4/2021. (V. 19.) önkormányzati rendelet módosításáról**

Balatonberény Község Önkormányzatának Képviselő-testülete az Alaptörvény 32. cikk (2) bekezdésében kapott felhatalmazás alapján és a Magyarország helyi önkormányzatairól szóló 2011. évi CLXXXIX. törvény 6. § c) pontjában megjelölt feladatkörében eljárva a következőket rendeli el:

**1. §**

A községi strand működéséről szóló 4/2021. (V.19.) önkormányzati rendelet 1. § (1) bekezdése helyébe a következő rendelkezés lép:

„(1) A rendelet területi hatálya a Balatonberény Község Önkormányzatának (továbbiakban: önkormányzat) tulajdonában levő balatonberényi 1238/11 hrsz-ú strandra terjed ki.”

**2. §**

(1) A községi strand működéséről szóló 4/2021. (V.19.) önkormányzati rendelet 2. § (1) és (2) bekezdése helyébe a következő rendelkezések lépnek:

„(1) A strand június 1-től szeptember 7-ig 9 órától 19 óráig díj megfizetése ellenében vehető igénybe. A strand éves nyitási és zárási, valamint a pénztár nyitvatartási idejétől az üzemeltető eltérhet. A strand éves nyitási és zárási időpontját az üzemeltető a helyben szokásos módon köteles közzé tenni az időpontokat megelőzően legalább 5 naptári nappal korábban.

(2) A strandpénztár nyitvatartási ideje az (1) bekezdésben meghatározott éves nyitvatartási időben minden nap 9 órától 19 óráig tart.”

(2) A községi strand működéséről szóló 4/2021. (V.19.) önkormányzati rendelet 2. § (6) bekezdése helyébe a következő rendelkezés lép:

„(6) Nyitvatartási idő után a vendégek csak saját felelősségükre vehetik igénybe a területet, a vízmederbe való bejutást segítő lépcsőket és stégeket, valamint a strand területén lévő minden egyéb eszközt. Nyitvatartási időn kívül a strand üzemeltetője saját hatáskörében dönthet a strand lezárásáról az üzemeltetési feladatok ellátása céljából.”

**3. §**

A községi strand működéséről szóló 4/2021. (V.19.) önkormányzati rendelet 3. § (9) bekezdése helyébe a következő rendelkezés lép:

„(9) Amennyiben a strandon tartózkodó vendég a saját és a felügyelete alá tartozó személyek belépési jogosultságát igazolni nem tudja, úgy köteles megvásárolni a napi belépőjegyet, valamint megfizetni az 1. mellékletben meghatározott pótdíjat.”

**4. §**

(1) A községi strand működéséről szóló 4/2021. (V.19.) önkormányzati rendelet 4. § (13) bekezdése helyébe a következő rendelkezés lép:

„(13) A Balatonberényben építményadó kivetéssel terhelt és a tárgyév január 1-én adóhátralékkal nem rendelkező adóalany az előző évben kivetett és befizetett építményadó 30 %-ának megfelelő összegű kedvezményre jogosult egy darab szezonjegy, vagy egy darab felnőtt havi jegy árából. A kedvezményre az az építményadó kivetéssel terhelt adóalany is jogosult, aki az adófizetéssel érintett ingatlant a tárgyévet megelőző évben szerezte, és a tárgyévi építményadó fizetési kötelezettségének időarányosan eleget tett.”

(2) A községi strand működéséről szóló 4/2021. (V.19.) önkormányzati rendelet 4. §-a a következő (14)–(16) bekezdéssel egészül ki:

„(14) A (13) bekezdés szerinti kedvezmény igénybevételéhez a Balatonkeresztúri Közös Önkormányzati Hivatal (továbbiakban: Hivatal) igazolást állít ki, amely tartalmazza a kedvezmény összegét, melyet a kerekítés szabályai szerint 100.- Ft-ra kerekítve kell megállapítani. Az igazolások átvételére az önkormányzatnál van lehetőség május 15. és július 31. napja között ügyfélfogadási időben személyesen, vagy írásos meghatalmazás csatolásával, meghatalmazott útján. A határidő jogvesztő.

(15) A kedvezmény igénybevételével a kedvezményezett az adózás rendjéről szóló 2017. évi CL. törvény 128. § (1) bekezdés c) pontja alapján hozzájárul az adótitoknak minősülő adat felhasználásához.

(16) Az önkormányzat, a Hivatal és a Balatonberényi Nonprofit Kft. dolgozói évente névre szóló szezonális tiszteletjegyre jogosultak, amely ingyenes belépésre jogosít a községi strand területére.”

**5. §**

(1) A községi strand működéséről szóló 4/2021. (V.19.) önkormányzati rendelet 1. melléklete helyébe az 1. melléklet lép.

(2) A községi strand működéséről szóló 4/2021. (V.19.) önkormányzati rendelet 2. melléklete helyébe a 2. melléklet lép.

**6. §**

Ez a rendelet a kihirdetését követő napon lép hatályba.

Druskoczi Tünde Takácsné dr. Simán Zsuzsanna

polgármester jegyző

Kihirdetve: 2024……………napján.

Takácsné dr. Simán Zsuzsanna

jegyző

Végső előterjesztői indokolás

Balatonberény Község Önkormányzatának képviselő-testülete minden évben felülvizsgálja aközségi strand működéséről szóló 4/2021.(V.19.) önkormányzati rendeletét a jogi és gazdasági környezet változásaira, az elmúlt évek gyakorlati tapasztalataira is tekintettel.

A megváltozott fürdőzési szokások miatt, valamint a strand üzemeltetésével kapcsolatos feladatok biztonságos ellátása érdekében a strand és a pénztárak napi nyitvatartási ideje 8-18 óráról 9-19 órára változik. 9 óra előtt az üzemeltetőnek lehetősége lesz a strand bejáratának lezárására annak érdekében, hogy a nyitást megelőzően a takarítási és egyéb szükséges üzemeltetési feladatokat elvégezhesse.

A Balatonberényben építményadót fizető adóalanyok kedvezménye módosul, a korábbi 14 darab ingyenes karszalag juttatása helyett a tárgyévet megelőző évben kivetett és megfizetett adóösszeg 30 %-ának megfelelő összegű kedvezményben részesülnek egy darab szezonjegy, vagy egy darab felnőtt havi jegy vásárlása esetén.

A kedvezmények köre kiegészül az önkormányzat, a közös hivatal, valamint a strandot üzemeltető Kft. dolgozói részére juttatott névre szóló tiszteletjeggyel.