# ELŐTERJESZTÉS



**BALATONBERÉNYKÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2024. április 25-i

NYILVÁNOS ÜLÉSÉRE

**TÁRGY:**

**A községi strand működéséről szóló önkormányzati rendelet felülvizsgálata II. forduló**

**ELŐADÓ:**

Druskoczi Tünde polgármester

Takácsné dr. Simán Zsuzsanna jegyző

**Tisztelt Képviselő-testület!**

Önkormányzatunk a nyári szezont megelőzően minden évben felülvizsgálja a községi strand működéséről szóló önkormányzati rendeletét a jogi és gazdasági környezet változásaira, és az előző év(ek) gyakorlati tapasztalataira is tekintettel.

A felülvizsgálat I. fordulójában - az üzemeltető előterjesztése alapján- a pénzügyi bizottság, majd a képviselő-testület is megkezdte a rendelet felülvizsgálatának megtárgyalását. A már megvitatott koncepció részeként az az álláspont született, hogy a dologi és személyi kiadások növekedése ellenére önkormányzatunk az idei évben nem kíván a belépőjegyek árán emelni, a bevételek növekedését a kedvező jegyárak által remélt vendégszám növekedéssel kívánja elérni.

**Módosítási javaslatok:**

1. A megváltozott fürdőzési szokásokra is tekintettel a strand és a pénztárak napi nyitvatartási ideje 8-18 óráról 9-19 órára változik. 9 óra előtt az üzemeltetőnek lehetősége lesz a strand bejáratának lezárására annak érdekében, hogy a nyitást megelőzően a takarítási és egyéb szükséges üzemeltetési feladatokat elláthassa.
2. 2023. évben az építményadót fizető adóalanyok részére 14 darab, szabadon átruházható fehér színű karszalagot biztosítottunk, melynek felhasználásával ingyenesen lehetett a strand területére belépni, és a strandi szolgáltatásokat igénybe venni. Ez a kedvezmény - a felnőtt napijegy árával számolva- évente 16.800 Ft kedvezményt jelentett az építményadót fizetők számára. A karszalagokat a belépés alkalmával a jegypénztáraknál kellett volna felhelyezni, ahol azokat a strand dolgozói időbélyegzővel látják el, és kizárólag arra a napra biztosított volna ingyenes belépést a felhasználó részére.

Az elmúlt év gyakorlati tapasztalata, hogy gyakoriak voltak a karszalaggal történő visszaélések, egy karszalaggal –elsősorban a vendéglátó egységeken keresztül- több napon keresztül is beléptek a strand területére.

A tervezett módosítás értelmében valamennyi építményadót fizető adóalany - amennyiben adóhátralékkel nem rendelkezik- az előző évben kivetett és befizetett építményadója 30 %-ának megfelelő összegű kedvezményre lesz jogosult választása szerint egy darab szezonjegy, vagy egy darab felnőtt havi jegy megvásárlása esetén. A kedvezményezettek körébe fognak tartozni azok az adóalanyok is, akiknek csak az adott tárgyévben keletkezik építményadó-fizetési kötelezettségük, feltéve, hogy az esedékes adó összegét befizették.

A kedvezmény igénybevételéhez a hivatal egy igazolást állít ki, amely tartalmazni fogja a kedvezmény összegét 100.- Ft-ra kerekítve, melynek átvételére az önkormányzatnál lesz lehetőség május 15. és július 31. napja közötti időszakban.

A havi jegy és a szezonális jegy szintén nem névre szóló, bárkire szabadon átruházható, de azzal naponta csak egy személy tud a strand területére díj megfizetése nélkül belépni. A szezonjegy ára 36.000 Ft, míg a felnőtt havi jegy ára 20.000 Ft, az építményadót fizető adóalany dönti el, hogy az igazolásban szereplő kedvezmény beszámításával melyik jegytípust kívánja megvásárolni.

Minden, az adózást érintő tény, adat, körülmény, igazolás vagy más irat adótitoknak minősül, ezért a rendeletben rögzítjük, hogy a kedvezmény igénybevételével, így az ahhoz szükséges igazolás kiállítása iránti kérelmével a kedvezményezett hozzájárul az adótitoknak minősülő adatai felhasználásához.

A javasolt módosítás előnyei:

* Minden építményadót fizető adóalany részére biztosít kedvezményt, tehát nem zárunk ki adózót annak alapján, hogy milyen az adóval terhelt ingatlan jellege, vagy mekkora a kivetett és befizetett adó mértéke.
* A kedvezmény nagysága igazodik a befizetett adó összegéhez, tehát a magasabb összegű építményadót fizetők nagyobb összegű kedvezményre lesznek jogosultak.
* A javasolt módosítással növelhetjük a szezonjegy és a felnőtt havi jegy értékesítését, amely bevételt eredményezhet az üzemeltető számára.

1. Az önkormányzat, a közös hivatal, valamint a strandot üzemeltető Kft. dolgozói egy névre szóló tiszteletjeggyel jogosultak lesznek egész évben a strandra történő ingyenes belépésre.
2. A rendelet 1. melléklete kizárólag a strand és a strandi pénztárak nyitvatartási idejének változására tekintettel módosul. A 2. mellékletben szintén módosításra kerül a nyitvatartási idő, valamint kiegészül azzal, hogy a strandi sporteszközök, napozóágyak kölcsönzésére telefonos előfoglalási lehetőséget biztosítunk.

Kérem az előterjesztés szerinti rendelet-tervezet megvitatását, javaslom annak elfogadását.

Balatonberény, 2024. április 18.

Druskoczi Tünde sk.

polgármester

**TÁJÉKOZTATÓ AZ ELŐZETES HATÁSVIZSGÁLAT EREDMÉNYÉRŐL**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rendelet-tervezet címe:** | **Balatonberény Község Önkormányzat Képviselő-testületének …/2024.(. …) önkormányzati rendelete**  **a községi strand működéséről szóló 4/2021.(V.19.) önkormányzati rendelet módosításáról** | | | | | | | |
| **Rendelet-tervezet valamennyi jelentős hatása, különösen:** | | | | | | | | |
| Társadalmi, gazdasági  hatás: | | | Költségvetési hatás: | | Környezeti,  egészségügyi  következmények: | Adminisztratív  terheket  befolyásoló hatás: | | Egyéb hatás: |
| A fizetős strand a község általános és turisztikai megítélését befolyásoló tényező. | | | Nincs. | | Nincs | Üzemeltetőnél és a hivatali munkavégzésben nem számottevő adminisztratív feladatnövekedést  eredményez | | Nincs. |
| **A rendelet megalkotása szükséges, mert:**  Az önkormányzat által fenntartott strand szolgáltatási díjai, a kedvezmények, valamint az üzemeltetés szabályai csak rendelettel módosíthatók. | | | | | | | | |
| **A rendelet megalkotásának elmaradása esetén várható következmények:** Törvényességi eljárást eredményezhet. | | | | | | | | |
| **A rendelet alkalmazásához szükséges feltételek:** | | | | | | | | |
| Személyi: | | Szervezeti: | | Tárgyi: | | | Pénzügyi: | |
| Rendelkezésre állnak. | | Rendelkezésre állnak. | | Rendelkezésre állnak. | | | Rendelkezésre állnak. | |

Takácsné dr. Simán Zsuzsanna sk.

jegyző